  Виталий Пронин 9-тӥ декабре Россиын пусйизы Геройёслэсь нуналзэс. Соин валче «Ижмаш» заводлэн музеяз сӥлы каризы Социалистической Ужысь Героез Виктор Ионовез. Пумиськонэ вуылӥз Иж городлэн йырыз Олег Бекмеметьев. Виктор Ионов вордскемын 1934-тӥ арын. Ижысь 30 номеро школаез но механической институтэз йылпумъяса, 1957-тӥ арысен машиностроительной заводын ужамын. Мастерысен кутскыса, машиносборочной производствоя директорозь будӥз. Виктор Петрович сюлмаськемен, трослы выльдӥськизы пыӵал тӥрлык лэсьтон амалъёс, кылдытэмын выль цехъёс, трослы йылӥз заводлэн ужазинлыкез, соин валче выль ужан интыос кылдӥзы. Усто ужамез понна 1982-тӥ арын Виктор Ионов пусъемын Социалистической Ужысь Герой нимын. Нош 1998-тӥ арысен со кивалтыны ӧдъяз «Ижмаш» заводлэн выль кылдытэм музееныз, отын тыршиз 2009-тӥ арозь. Кызьы вераз та музейын ужась методист Галина Ковалюх, Виктор Петрович сюлмаськемен, музей чеберскиз, пӧртэм экспонатъёсын узырмиз, нош 2007-тӥ арын быдэсак выльдэмын-тупатъямын вал. Со кыштыр гинэ ужаз, дан поттытэк. Та дыре но шумпотыса музее ветлэ. Геройёслэсь нуналзэс пусъён дыръя но одно ик дӥнямы куное ӧтьылӥськом, шуэ Г. Ковалюх. — Тӥ кадь адямиосын пумиськон - бадӟым дан, - шуиз Иж городлэн йырыз Олег Бекмеметьев. - Тӥ - ужысь герой, лэсьтыны луонтэмзэ но уже пыӵатыны быгатӥды, туж данъяськымон со. Олег Бекмеметьевлэн но Виктор Ионовлэн кылзы тупаз, угось та воргоронъёс Ижысь механикая институтын ожтӥрлык поттонлы дышетскемын. Вераськизы пыӵал лэсьтон сярысь, со сяна, Олег Бекмеметьев учкиз музейысь экспонатъёсты. Виктор Петрович тодаз вайиз улонысь учыръёсты. Кылсярысь, «Максим» пулемётэз Ижын ӟечгес лэсьтон вылысь Ковров но Тула городъёсысь заводъёсы ветлэм. Валентина Емельянова Туспуктэм басьтэмын http://www.izh.ru сайтысь  